ชุดขุนนางสมัยราชวงศ์ชิง
**เจียงชือ** (จีนตัวย่อ: 尸; จีนตัวเต็ม: 僵屍; พินอิน: *jiāngshī*, เวด-ไจลส์: jiangshi, *แปลว่า "ศพแข็ง"*) เป็นผีจำพวกแวมไพร์หรือซอมบี้ตามความเชื่อของจีน

เจียงชือ ปรากฏในวัฒนธรรมร่วมสมัยหลายประการ เช่น ภาพยนตร์ชุด *Mr. Vampire* (*ผีกัดอย่ากัดตอบ*) ซึ่งมีด้วยกันทั้งหมด 5 ภาค หรือในวิดีโอเกมต่าง ๆ เช่น *เรเง็งโดชิ* (หรือที่ชาวไทยเรียกในสมัยก่อนคือ*เปาเปา ผีเพื่อนซี้*) โดยมักปรากฏในเครื่องแต่งกายชุดขุนนางยุคราชวงศ์ชิง หรือตัวละครในการ์ตูนญี่ปุ่นชุด *ดราก้อนบอล* ชื่อ เจาสึ (ญี่ปุ่น: 餃子) ก็ดัดแปลงมาจากเจียงซือ

เจียงชือ เชื่อว่าเป็นแวมไพร์ที่อาศัยนอนหลับอยู่ในโลงศพหรือถ้ำในเวลากลางวัน และในเวลากลางคืนจะออกหากินด้วยการดูดเลือดของมนุษย์หรือสิ่งมีชีวิตต่าง ๆ ด้วยการกระโดด เจียงซือมีผิวที่ขาวซีดและมีขนยาว ซึ่งเกิดจากเชื้อรา ที่เจริญเติบโตบนร่างกาย แต่ถ้าเจียงชือกระโดดข้ามกระสอบข้าว จะก้มลงนับเมล็ดข้าวทุกเมล็ด ซึ่งวิธีป้องกันเจียงซือ บางครั้งจะใช้การโปรยเมล็ดพืชหรือข้าวไว้ตามทางเดินหรือหลังคาบ้าน เพื่อถ่วงเวลาให้เจียงซือนับเมล็ดข้าวจนถึงเช้า ซึ่งวิธีการเช่นนี้ก็เป็นวิธีเดียวกันกับการป้องกันแวมไพร์ของยุโรป

แท้จริงแล้ว เจียงชือ เป็นความเชื่อในทางไสยศาสตร์ของลัทธิเต๋าหรือเหมาซาน ชาวจีนมีความเชื่อว่า เมื่อมีผู้ตายลง ศพจะต้องถูกฝังในบ้านเกิด ในสมัยโบราณการคมนาคมเป็นไปอย่างลำบาก นักบวชในลัทธิเหมาซาน จึงทำพิธีปลุกศพให้ลุกขึ้นมากระโดดตามตัวเป็นขบวน โดยมีการการสั่นกระดิ่งเป็นเครื่องให้จังหวะ ซึ่งถือว่าเป็นพิธีลับห้ามให้ผู้คนทั่วไปเห็น ซึ่งวิธีการเช่นนี้เป็นที่นิยมกระทำในเขตปกครองตนเองชนชาติถูเจีย-ม้ง เซียงซี (อยู่ทางทิศตะวันตกของมณฑลหูหนาน) เรียกว่า 湘西趕屍 (พินอิน: Xiangxi ganshi, แปลว่า *"การขนศพในเซียงซี"*) ถือเป็นคำบอกเล่าหรือความเชื่อประการหนึ่งในท้องถิ่น

ในหนังสือที่แต่งจากการคำบอกเล่านี้ ชื่อ *The Corpse Walker* ของเหลียว ยี่วู่ ระบุว่า พิธีนี้จะกระทำกัน 2 คน โดยผู้กระทำจะสวมเสื้อคลุมตัวใหญ่ที่คลุมตัวไว้ทั้งหมด และแต่งตัวศพด้วยชุดคลุมสีขาวและคลุมศีรษะด้วยผ้าคลุม พร้อมกับใช้โคมไฟเป็นเครื่องนำทาง ขณะที่ออกเดินจะร้องบอกเตือนอยู่เป็นระยะ ๆ ว่า ให้ระวังอุปสรรคต่าง ๆ ที่อยู่ข้างหน้า ซึ่งพิธีนี้จะกระทำกันในเวลากลางคืนเพื่อหลีกเลี่ยงการมีผู้พบเห็นและสภาพอากาศที่เย็นเหมาะกับการกระทำ ซึ่งศพของผู้ตายจะมองไม่เห็นผู้นำทางเนื่องจากถูกปิดบังไว้ด้วยเสื้อคลุม

อย่างไรก็ตาม มีผู้แย้งว่า แท้จริงแล้วเรื่องเจียงซือหรือพิธีขนศพนี้เป็นเพียงเรื่องแต่งขึ้นมาของขบวนการขนย้ายหรือลักลอบขโมยศพแบบผิดกฎหมาย ซึ่งเป็นไปได้ว่าการที่เห็นเป็นศพกระโดดเป็นขบวน คือ การที่มัดศพกับท่อนไม้ไผ่ต่อ ๆ กัน หรือแบกขึ้นหลัง

นอกจากนี้แล้ว ในหมู่บ้านในชนบทที่ห่างไกลของอินโดนีเซีย มีประเพณีการฝังศพที่เชื่อว่า จะให้ผู้ตายเดินกลับมาฝังศพตัวเองในบ้านเกิด หากเป็นกรณีที่ผู้ตาย เสียชีวิตในที่ห่างไกลจากบ้านเกิด จะทำการฝังไปก่อน เมื่อผ่านไปหลายปี ญาติ ๆ จะขุดศพขึ้นมาแต่งตัวให้เหมือนยังมีชีวิตอยู่ ไม่มีการคลุมหน้าศพ และทำพิธีปลุกให้ศพเดินกลับบ้านเอง โดยเลือกเส้นทางที่เงียบที่สุด มีข้อห้าม คือ ห้ามแห่หรืออุ้มศพเป็นอันขาด หากใครไม่ปฏิบัติตามก็จะเจ็บป่วยโดยไม่ทราบสาเหตุ อย่างไรก็ตาม ผู้ที่ทำพิธีกรรมนี้ บอกว่าแท้จริงแล้ว ก็เป็นญาติของผู้ตายนั้นเป็นผู้อุ้มศพเอง

ดูเพิ่ม
-------

* กองกอย

อ้างอิง
-------

1. ↑  "ย้อนวันวาน 5 เกมระดับตำนานยุค 90's ที่ทุกคนคิดถึง ฉบับล่าสุด 2021". *LetsGoStart*. 2021. คลังข้อมูลเก่าเก็บจากแหล่งเดิมเมื่อ 2023-07-12. สืบค้นเมื่อ 2023-07-12.
2. ↑  Mr.vampire - ผีกัดอย่ากัดตอบ ภาค1[*ลิงก์เสีย*]
3. ↑  de Groot, J.J.M.. The Religious System of China. Leyden: E.J. Brill. OCLC 7022203
4. ↑  Jaramillo Londoño, Agustín (1986) [1967]. *Testamento del paisa* (7th ed.). Medellín: Susaeta Ediciones. ISBN 958-95125-0-X. (สเปน)
5. ↑  แวมไพร์
6. ↑  Hopping Ghost (Chinese Vampire)
7. ↑  [ 湘西赶尸骗局被揭穿 
]
8. ↑  ["湘西"赶尸匠"后人揭秘真相 (图)". คลังข้อมูลเก่าเก็บจากแหล่งเดิมเมื่อ 2018-01-09. สืบค้นเมื่อ 2011-09-30. 湘西"赶尸匠"后人揭秘真相 (图) ]
9. ↑  "NOWnews【大陸新聞】神秘檔案／湘西趕屍？苗族法師露一手記者目瞪口呆 (จีน)". คลังข้อมูลเก่าเก็บจากแหล่งเดิมเมื่อ 2012-05-09. สืบค้นเมื่อ 2011-09-30.
10. ↑  Yiwu Liao, *The corpse walker : real life stories, China from the bottom up* New York : Pantheon Books, 2008.
11. ↑  「湘西趕屍」說法和其真偽 (จีน)
12. ↑  駭人聽聞的湘西"趕屍" เก็บถาวร 2009-04-06 ที่ เวย์แบ็กแมชชีน
13. ↑  ผวา! น่ากลัวเกิน ปลุกศพให้เดินกลับบ้านเอง...บรื๋อ[*ลิงก์เสีย*]